กลุ่มส่งออกเฮ! รับข่าวดี IUU ไม่ให้ใบแดงไทย
รองนายกฯ เผยข่าวดี IUU ไม่ให้ใบแดงไทย พร้อมให้เวลาอีก 6 เดือนแก้ปัญหา
23 พ.ค. 2559

พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวถึงความคืบหน้าการแก้ปัญหาตามมาตรการในการป้องกัน ยับยั้งและขจัดการทำการประมงผิดกฎหมาย ขาดการรายงาน และไร้การควบคุม (IUU Fishing) ว่า ได้รับรายงานจากเจ้าหน้าที่ที่เกี่ยวข้องว่าทางสหภาพยุโรป (EU) จะไม่ให้ใบแดงกับประเทศไทย พร้อมขยายเวลาในการแก้ปัญหาดังกล่าวออกไปให้อีก 6 เดือน โดยปัจจุบันยังคงสถานะไว้ที่ใบเหลืองเช่นเดิม
“ตอนนี้ได้รับข่าวดี เขาไม่ให้ใบแดงเราแล้ว เขาให้เวลาเราทำอีก 6 เดือน แต่ยังไม่เลื่อนให้อยู่ตำแหน่งเดิม เราจะทุ่มเททำทุกอย่าง” พล.อ.ประวิตร กล่าว
พล.อ.ประวิตร คาดว่า ภายใน 1-2 วัน คณะผู้แทนของ EU จะเดินทางมาพบเพื่อแจ้งเรื่องดังกล่าว ซึ่งที่ผ่านมารัฐบาลได้ดำเนินการแก้ไขปัญหาดังกล่าวตามคำแนะนำของ EU ทุกประการ แต่ยังมีปัญหาติดขัดในบางเรื่อง เช่น การติดอุปกรณ์ GPS ในเรือประมง
อนึ่ง หุ้นกลุ่มส่งออกที่ได้รับผลดีจากกรณีดังกล่าว ได้แก่ CPF,TU,CFRESH
 